Document ID: /roh_data/filtered/fineweb-2-filterrobots_roh.jsonl.gz/64995

Ils da Gossau numnan lur festa da chant in festival. In lieu nua ch’ins po tadlar ina retscha chors en baselgias, en ina tenda da circus ed ora en il liber. I duai esser ina festa nua ch’ils chors chantan communablamain e betg in encunter l’auter. Ord quai motiv datti era l’acziun «chorpuzzles» – differents chors han retschavì tocs da puzzles. Durant il festival s’inscuntran quests chors ed emprendan uschia d’enconuscher chantaduras e chantadurs da l’entira Svizra.
Musicalmain ha la festa da chant federala sper il chant tradiziunal era spazi per chant da jazz, pop u classica. Uschia porscha la festa da chant ubain il festival da chant in program vast e divertent.
En quest’emissiun pudain tadlar ina selecziun dals chors che han chantà durant l’emprima fin d’emna. Tranter auter era dal concert d’avertura nua che otg chors han per part chantà ensemen.
En noss archiv da musica èn da chattar nundumbraivlas registraziuns da chors - en spezial chors rumantschs e grischuns.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.